(Innlegg/Debatt/Kronikk **«JEG ER FORBANNA !»)**

**VINDKRAFT I NORGE og NASJONAL RAMME M.M. Høring 1.4.2019**

Stortinget vedtok i 2016 at det skulle utarbeides en «**Nasjonal Ramme for Vindkraft**» (NRV. *https://www.nve.no/nasjonal-ramme-for-vindkraft-pa-land/* )

**Norge** er inndelt i 43 analyseområder som til sammen omfatter ca. 50 % av landarealet! I hovedsak gjelder det hele kysten vår og opp mot fjellområderne - fra Arendal til den russiske grense. Naturparker og verneområder er unntatt. Det samme gjelder Oslo- og Bergensområdet !

«Våre» områder omfatter Etne- og Saudafjellene; alt fra Olalia i SV til Seljestad i NØ inklusiv Kyrkjenuten, og Skaulen i Saudafjellene. Haugalandet skal «analyseres»; Sør-Karmøy, Byheiene øst av Haugesund og helt øst til Sandeidfjorden, samt Sunnhordland sør for Bjørnefjorden,

Noen kommuner er positive fordi de tror på at eiendomsskatt, arbeidsplasser og annen kompensasjon skal overrisle lokalsamfunnet. Men etter hvert skjønner mange at slik blir det ikke.

Vindprosjektutviklernesier det er «bonanza» og «Klondike»- tilstander. Nå jager utviklerne på områder som ligger innenfor de 43 analyseområdene. Prosjekter skal fremmes før «rammen» er vedtatt og før subsidiene (grønne sertifikater) faller bort. Grunneiere knegås og loves «gull og grønne skoger» via engangs- eller årlige kompensasjoner ved å undertegne avtaler for rettigheter til deres hei- og fjellarealer. Så søkes det konsesjon og NVE gir tillatelse for 25 år. *«Etter en totalvurdering er fordelene større enn ulempene»* er gjengangeren i NVEs avgjørelser. Ca. 100 konsesjoner er allerede tildelt. Bare i Rogaland har hele 28 søknader fått konsesjon (11 er nå bygd og 8 klare til utbygging !) Omtrent samtlige vindindustrianlegg er gjenstand for store protester fra berørte innbyggere, frilufts- og naturorganisasjoner. Men NVE/OED avviser i hovedsak alle disse klagene. Når endelig konsesjon er gitt, så selger utviklerne prosjektet til utenlandske investors fra Sveits, Tyskland, Frankrike, USA m.fl.. (Bl.a: Credit Suisse, Stadtwerke Munchen, Engie, Black Rock osv.). Det paradoksale her er at når det gjelder vannkraft, så kan utenlandske og private aktører maks eie inntil 1/3 av et vannkraftproduksjonsselskap, men for vindindustrianlegg er det ingen begrensninger !

Det er nå 34 vindkraftanlegg i drift - 4.4 TWh produksjon. 15 nye anlegg er under bygging . Ytterligere 37 har fått konsesjon; sum 22.5 TWh. Videre er 26 nye søknader til konsesjonsbehandling ! Selges også alle disse til utenlandske investors ? Joda, det er bonaza og klondike tilstander i kongeriket !

**Energiloven** er for å sikre at produksjon, overføring, bruk av energi m.m. foregår på en rasjonell måte samtidig som det skal tas hensyn til allmenne og private interesser. Det er OED/NVE som forvalter denne. Et paradoks er det derfor at vindkraftspekulanter på basis av grunneieravtaler, klarer å få gjennomslag for prosjekter som går på tvers av allmennhetens interesser !

**Kraftproduksjon og behov.**  Norges årlige kraftproduksjon ligger på omkring 145 - 150 TWh. Vi forbruker ca 135 TWh årlig. NVE spår at vi i 2035 vil forbruke ca. 157 TWh. Samtidig estimerer NTNU/Cedren en årlig kraftproduksjon på opp mot 200 TWh i 2050, uten mer vindkraft og uten utbygging av ny, stor vannkraft. Fagmiljøene og NVE mener at Norge og Norden uansett går mot

store kraftoverskudd. Dette til glede for oss når vi skal erstatte fossilt energiforbruk med strøm. Norges fornybarmål er 67.5 %. Er allerede oppfylt og NVE estimerer 75 % 2035, dvs. overoppfyllelse !

**Naturinngrep**.*«Klima trumfer alt»* hevder *Norwea,* vindkraftindustriens lobbyorganisasjon. NVE snakker om en europeisk klimadugnad, men at *«Det må selvfølgelig avveies mot naturinngrepene. Det er en krevende balanse vi hele tiden står midt i».* Klima- og miljøminister Elvestuen uttaler bl.a.  *i* Aftenposten 23.11.2018 «-- *. I mange land, også i Norge, ser vi en bit-for-bit nedbygging som ødelegger og som vi ikke har klart å stoppe».* NVE arbeider nå i høyt tempo med NRV. Det kan bli lagt til rette for ytterligere minst 30 TWh vindkraft utover de allerede tildelte 22.5 TWh. Vindkraftanleggene vil kunne innebære en nedbygging av godt over 1000 kvadratkilometer av urørt natur i norske hei- og fjellandskap. Dersom et scenario på 46 TWh vind blir bygd, krever det et *planareal* på over 2000 km2 – tilsvarende arealet av Vestfold Fylke. *Influensområdet* vil ifølge Miljødirektoratets gjennomsnittstall bli 48.000 km2 – tilsvarende Finnmark Fylke ! I tillegg kommer over 850 m vei per vindturbin. Det blir over 3.300 km veier (> 2x Oslo –Nordkapp) med en inngrepsbredde på 10 - 20 m gjennom sårbare, urørte landskap. Alt dette for at vindkraftverk skal stå i 25 år – bare et øyeblunk i naturens historie !

**Utenlandskabler.** Vindkraftlobbyen, OED, miljøorganisasjoner som Zero og andre presser på for å bygge ut mer vindkraft fordi vi skal «redde», om ikke verden, så i alle fall Europa. Eksport av mer kraft er svaret – derfor flere kabler til utlandet til mange 10-talls milliarder kroner under påskudd av «det grønne skiftet». Eksporterer vi 20 TWh, så utgjør dette under 6 (!) promille av Europas 3.500 TWh el.forbruk. Og bare 1 promille av Europas energibehov ! Det er nå 5 kabler til utlandet, og 2 nye bygges. Videre er det planlagt enda en. Sum kapasitet blir 6.500 MW som kan (teoretisk) overføre 57 TWh årlig kontinuerlig én vei.

**Turisme og reiseliv.** Ledelsen i Norwea har uttalt i fullt alvor at vindindustrianleggene fremmer turisme ! Men, det er umulig å forstå at hvis kysten vår, det nærmeste innlandet og Fjord-Norge er pepret med tusenvis av vindturbiner, så vil det lokke turister fra Europa for å se de norske vindindustrianleggene! Jeg tror IKKE det ! De har nok av vindanlegg det er store diskusjoner om. Reiselivet hevder at Fjell- og Fjord-Norge og urørt natur er det som turister og andre vil oppleve. NHO Reiseliv-direktør Kristin Krohn Devold sa nylig bl.a.: *«Vi må ikke lure oss selv til å tro at reiseliv og vindindustri kan utvikles på det samme arealet. Vindindustrianlegg er totalt uegnet i reiselivsområder, og må lokaliseres til tomter som egner seg for industriaktivitet».*

**Avslutning.** Når skal det politiske Norge samt OED og NVE forstå og innse galskapen vindkraftutbyggingen fører til ? Naturen raseres og inntektene fra produksjonen som er subsidiert av oss norske forbrukere (grønne sertifikater - ca. kr. 700,-/husstand /år til 2035 og økt nettleie), går til de utenlandske eierne. I tillegg øker strømprisene i Norge pga utenlandskablene og import av dyrere kullkraft. Vårt konkurransefortrinn med ren og rimelig kraft vil snart ikke lenger være tilstede. Vindkraft favoriseres foran vannkraft; har ingen grunnrenteskatt, naturressursskatt, konsesjonsavgift eller konsesjonskraft og i tillegg kunstig lave avskrivningstider (5 år). Er det noe rart det er bonanza ?

Skal «klima trumfe alt» ? Skal norsk urørt natur ofres for at kontinentet skal bli såkalt «grønnere» ? Hvilken illusjon ! Når skal nisselua løftes opp og slik at man kan se hva som skjer ??

**Norge må være og forbli Europas grønne lunge !**

*Erik Brinchmann (medlem bl.a av DNT og LNL) Haugesund 7.2.2019*